Ondersoek gevra ná gevangenes weer ontsnapDie Malmesbury- korrektiewe fasiliteit. (Foto: Google) Die DA beplan om ŉ skrywe aan die voorsitter van die portefeuljekomitee oor justisie en korrektiewe dienste, Gratitude Magwanishe, te rig oor die stand van sake by die Malmesbury‑ korrektiewe fasiliteit ná die jongste ontsnappingsvoorval wat Woensdag plaasgevind het. Die DA eis nou dat ŉ volledige ondersoek na die toestand van hierdie Wes-Kaapse fasiliteit gedoen word, aangesien dit nie die eerste keer is wat gevangenes uit dié gevangenis ontsnap nie. Janho Engelbrecht, DA-LP-woordvoerder van korrektiewe dienste, sê die fasiliteit se bedrywighede moet so gou moontlik aan ŉ deeglike ondersoek onderwerp word. “As daar iets meer slinks aan die gang is waarby werknemers van die fasiliteit betrokke is, moet hulle aanspreeklik gehou word,” sê hy. Drie gevangenes het Woensdagaand daarin geslaag om uit die fasiliteit ontsnap. Een van die mans is reeds vasgetrek, maar die ander twee is steeds op vrye voet. Dit is nog nie duidelik hoe die gevangenes uit die fasiliteit ontsnap het nie, maar die departement het ŉ ondersoek geloods om die omstandighede van die ontsnapping uit te pluis. Soortgelyke voorvalle het boonop die afgelope jare plaasgevind. “Talle gevangenes het in Junie 2020 uit die fasiliteit ontsnap, terwyl twee gevangenes in Februarie verlede jaar dieselfde gedoen het,” sê hy. “Dit is duidelik dat die sekuriteit by die tronk onvoldoende is – en dít is iets waaroor ons almal bekommerd moet wees.” Volgens Engelbrecht ondermyn ŉ poreuse fasiliteit die pogings van wetstoepassers wat onvermoeid gewerk het om die gevangenes in die eerste plek vas te trek. “Dit plaas ook onnodige druk op wetstoepassers se hulpbronne. Die parlement moet ingryp.”